b"\n_START_ARTICLE_\nPorteris\n_START_PARAGRAPH_\nPorteris\xc2\xa0\xe2\x80\x93 tamsios spalvos vir\xc5\xa1utin\xc4\x97s fermentacijos alaus r\xc5\xab\xc5\xa1is, iki XX a. I pus\xc4\x97s paplitusi Did\xc5\xbeiojoje Britanijoje ir Airijoje. I\xc5\xa1 porterio yra kilusios alaus r\xc5\xab\xc5\xa1ys stautas (populiari Airijoje ir Did\xc5\xbeiojoje Britanijoje; i\xc5\xa1 prad\xc5\xbei\xc5\xb3 \xc5\xa1i r\xc5\xab\xc5\xa1is vadinta Stout porter 'stiprusis porteris') ir Baltijos porteris (gaminamas Baltijos j\xc5\xabros \xc5\xa1alyse, tarp j\xc5\xb3 ir Lietuvoje)._NEWLINE_Pasak legendos, porteris (angl. porter 'ne\xc5\xa1ikas') taip vadinamas tod\xc4\x97l, kad XVIII am\xc5\xbeiuje \xc5\xa1i alaus r\xc5\xab\xc5\xa1is buvo itin populiari tarp Londono uosto ir gatvi\xc5\xb3 ne\xc5\xa1ik\xc5\xb3.\n_START_SECTION_\nIstorija\n_START_PARAGRAPH_\nPirm\xc4\x85 kart\xc4\x85 porterio alus minimas 1721\xc2\xa0m. Anglijoje. Iki to laiko Londone buvo gaminami tamsieji al\xc5\xabs, kuriuos aludariai parduodavo \xc5\xa1vie\xc5\xbeius (nebrandintus; brandinimas vykdavo pas pardav\xc4\x97j\xc4\x85). Porteris tapo pirm\xc4\x85ja r\xc5\xab\xc5\xa1imi, kuri buvo brandinama alaus darykloje ir parduodama, jau tinkama gerti i\xc5\xa1kart. \xc5\xa0i\xc4\x85 alaus r\xc5\xab\xc5\xa1\xc4\xaf buvo galima gaminti dideliais kiekiais, tod\xc4\x97l Londono uoste \xc4\xafsik\xc5\xabrusios daryklos, virdamos porter\xc4\xaf, greitai susilauk\xc4\x97 komercin\xc4\x97s s\xc4\x97km\xc4\x97s. I\xc5\xa1 prad\xc5\xbei\xc5\xb3 porteris buvo palyginti stiprus alus (6,6\xc2\xa0% alkoholio t\xc5\xabrio), v\xc4\x97liau (Napoleono kar\xc5\xb3 metu) d\xc4\x97l dideli\xc5\xb3 mokes\xc4\x8di\xc5\xb3 prad\xc4\x97tas gaminti silpnesnis. Be to, 1770\xc2\xa0m. i\xc5\xa1radus hidrometr\xc4\x85, aludariai gal\xc4\x97jo geriau kontroliuoti alaus fermentacijos proces\xc4\x85. I\xc5\xa1 prad\xc5\xbei\xc5\xb3 porteris gamintas tik i\xc5\xa1 rudojo salyklo, v\xc4\x97liau prad\xc4\x97ta naudoti brangesn\xc4\xaf, bet efektyvesn\xc4\xaf \xc5\xa1vies\xc5\xb3j\xc4\xaf salykl\xc4\x85, o al\xc5\xb3 da\xc5\xbeyti da\xc5\xbeais. 1816\xc2\xa0m. \xc4\xafstatymu Did\xc5\xbeiojoje Britanijoje pri\xc4\x97mus alaus \xc5\xa1varumo \xc4\xafstatym\xc4\x85, da\xc5\xbeus d\xc4\x97ti u\xc5\xbedrausta\xc2\xa0\xe2\x80\x93 po trumpo s\xc4\x85my\xc5\xa1io rinkoje, porterio spalvai i\xc5\xa1gauti prad\xc4\x97ta naudoti 5\xc2\xa0% 1817\xc2\xa0m. i\xc5\xa1rasto juodojo salyklo (95\xc2\xa0% sudar\xc4\x97 \xc5\xa1viesusis salyklas)._NEWLINE_Ma\xc5\xbedaug iki 1800 met\xc5\xb3 porteris buvo ilgai (6\xe2\x80\x9318 m\xc4\x97nesi\xc5\xb3) brandinamas didel\xc4\x97se statin\xc4\x97se. V\xc4\x97liau pasteb\xc4\x97ta, kad viso porterio brandinti neb\xc5\xabtina\xc2\xa0\xe2\x80\x93 \xc4\xaf 2/3 jauno nebrandinto porterio \xc4\xafpylus 1/3 brandinto porterio, gaunamas toks pats skonis. \xc5\xa0itaip porterio gamyba atpigo, nes nebereik\xc4\x97jo ilgai saugoti toki\xc5\xb3 dideli\xc5\xb3 alaus kieki\xc5\xb3._NEWLINE_Nuo 1860\xc2\xa0m. porterio populiarumas prad\xc4\x97jo bl\xc4\x97sti. Porteris vis da\xc5\xbeniau buvo parduodamas \xe2\x80\x9e\xc5\xa1velnaus skonio\xe2\x80\x9c, vis silpnesnis ir su ma\xc5\xbeiau apyni\xc5\xb3. XIX am\xc5\xbeiaus pabaigoje dauguma darykl\xc5\xb3 porter\xc4\xaf i\xc5\xa1vis nustojo gaminti (nors tebegamindavo vien\xc4\x85 ar kelias staut\xc5\xb3 r\xc5\xab\xc5\xa1is). Pirmojo pasaulinio karo metu d\xc4\x97l gr\xc5\xabd\xc5\xb3 tr\xc5\xabkumo Jungtin\xc4\x97je Karalyst\xc4\x97je apribojus stipraus alaus gamyb\xc4\x85, porteriui suduotas dar vienas sm\xc5\xabgis. Po karo porterio viet\xc4\x85 stipraus alaus kategorijoje u\xc5\xbe\xc4\x97m\xc4\x97 stautai. Nuo 1940\xc2\xa0m. Did\xc5\xbeiojoje Britanijoje porteris nebegaminamas._NEWLINE_Airijoje porteris prad\xc4\x97tas daryti 1776\xc2\xa0m., 1778 pirm\xc4\x85j\xc4\xaf porter\xc4\xaf pagamino \xe2\x80\x9eGuinness\xe2\x80\x9c alaus darykla. Airijoje paprastas porteris buvo vadinamas plain porter (arba tiesiog plain), tuo tarpu itin stiprios r\xc5\xab\xc5\xa1ys vadintos Stout porter (ilgainiui stautas tapo atskira alaus r\xc5\xab\xc5\xa1imi). 1974\xc2\xa0m. Guinness Irish Porter nustotas gaminti; porteris tebegaminamas kai kuriose ma\xc5\xbeosiose daryklose."